ET Euroopa Liidu Teataja C 312/26

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2013/C 312/15

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„REQUEIJÃO DA BEIRA BAIXA”

EÜ nr: PT-PDO-0005-0847-10.01.2011

KGT ( ) KPN ( X )

1. Nimetus

„Requeijão da Beira Baixa”

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 1.4. Muud loomse päritoluga tooted (munad, mesi, mitmesugused piimatooted (v.a või) jne)

3.2. Toote kirjeldus, mida punktis 1 esitatud nimetus tähistab

„Requeijão da Beira Baixa” on toode, mida saadakse määratletud geograafilises piirkonnas juustude „Queijos da Beira Baixa” („Queijo de Castelo Branco” KPN, „Queijo Amarelo da Beira Baixa” KPN, „Queijo Picante da Beira Baixa” KPN) tootmisel eraldunud vadakus sisalduvate valkude (laktalbumiin ja laktoglobuliin) sadestamisel või kalgendamisel kuumtöötluse abil. Tegemist on värske, hapendamata tootega.

3.2.1. Keemilised omadused

Toode on ebaühtlase koostisega, kuna see on valmistatud kahe eri mäletseja – lamba ja kitse – piimast ning eri liiki ja eri viisil valmistatud juustudest.

Niiskusesisaldus: 60–70 %

Üldrasvasisaldus: 14–19 g 100 g toote kohta

Üldvalgusisaldus: 10–13 g 100 g toote kohta

Tuhasisaldus: 1,4–1,8 g 100 g toote kohta

3.2.2. Füüsikalised omadused

Kuju: toorjuust „Requeijão da Beira Baixa” on koonusekujuline ja selle pinnal on iseloomulik muster, mille on sinna jätnud traditsioonilised peentest pajuvitstest punutud (açafates) või plastikust korvid, kuhu juustumass vadaku nõrutamiseks asetatakse. Ühiku kaal jääb vahemikku 150–400 g.

Tekstuur: toode on koorikuta. Juustumass on valge, pehme, kompaktne ja teraline, kergesti lõigatav või määritav. Lõikepind on sile.

Lõhn ja maitse: tootel on magus piimamaitse, meeldiv aroom ja see sulab suus kergesti.

3.3. Tooraine (üksnes töödeldud toodete puhul)

Toote „Requeijão da Beira Baixa” valmistamisel kasutatakse juustude „Queijos da Beira Baixa” tootmisel eraldunud vadakut, joogivett ning määratletud geograafilisest piirkonnast saadud lamba või kitse toorpiima.

Vee ning lamba- või kitsepiima osakaal võib olla kuni 10 % töödeldava vadaku kogumassist.

3.4. Sööt (üksnes loomse päritoluga toodete puhul)

Lubatud on ekstensiivne, ekstensiivsena käsitatav või traditsiooniline loomakasvatusmeetod, mis põhineb väikesearvulistel karjadel. Loomad veedavad kogu aasta vältel suurema osa päevast karjamaal ja naasevad õhtul lüpsmiseks lauta, kus nad veedavad vähemalt talvisel ajal ka ööd. Loomad saavad üksnes looduslikku sööta või piirkonna mullastiku- ja kliimatingimustega kohandunud aasataimedega täiustatud sööta; kehvematel aegadel antakse sellele lisaks kuivatatud sööta (hein ja õled), mis peab pärinema ainult punktis 4 määratletud geograafilisest tootmispiirkonnast.

3.5. Tootmise erietapid, mis peavad toimuma määratletud geograafilises piirkonnas

„Requeijão da Beira Baixa” on samas geograafilises piirkonnas toodetud kaitstud päritolunimetusega „Queijos da Beira Baixa” hõlmatud juustude valmistamisel saadud kõrvaltoode.

Kuigi toodet „Requeijão da Beira Baixa” valmistatakse kõrgel temperatuuril, soodustab selle suur valgu-, laktoosi- ja veesisaldus mikroorganismide arengut tootmisjärgse käsitlemise ajal. Sellised mikrofloora kvalitatiivsed ja kvantitatiivsed muutused ilmnevad füüsikalis-keemiliste omaduste muutusena ning mõjutavad otsustavalt lõpptarbija suhtumist tootesse.

Seepärast peab toote „Requeijão da Beira Baixa” kogu tootmisprotsess toimuma samades rajatistes nagu kaitstud päritolunimetusega „Queijos da Beira Baixa” hõlmatud juustude valmistamine ja seega ka samas geograafilises piirkonnas. Üksnes nii on võimalik ära hoida järjestikusest ja/või liiga hilisest käsitlemisest tulenevat kvaliteedi halvenemist ja autentsuse kadu, mis ei ole ei tootjate ega tarbijate huvides.

3.6. Erieeskirjad viilutamise, riivimise, pakendamise jm kohta

Kuigi toodet „Requeijão da Beira Baixa” valmistatakse kõrgel temperatuuril, soodustab selle suur valgu-, laktoosi- ja veesisaldus mikroorganismide arengut tootmisjärgse käsitlemise ajal. Sellised mikrofloora kvalitatiivsed ja kvantitatiivsed muutused ilmnevad füüsikalis-keemiliste omaduste muutusena ning mõjutavad otsustavalt lõpptarbija suhtumist tootesse.

Seepärast peavad toote „Requeijão da Beira Baixa” pakendamisel kasutatavad või tootega kokku puutuvad materjalid olema tervisele ohutud ega tohi tootega reageerida. Lubatud on vaakumpakendamine ja muud meetodid, millega on tõestatult võimalik tagada toote vajalikud säilitamistingimused ja üldine kvaliteet.

Et vältida hilisemast käsitlemisest tulenevat toote kvaliteedi võimalikku halvenemist, peavad ka kõik pakendamistoimingud aset leidma punktis 4 määratletud piirkonnas.

3.7. Erieeskirjad märgistamise kohta

Lisaks kõikidele märgistust käsitlevate õigusaktidega ettenähtud andmetele peab märgisel olema alljärgnevalt esitatud toote logo.

4. Geograafilise piirkonna täpne määratlus

Geograafiline piirkond, kus toodetakse tooraine ning töödeldakse ja pakendatakse toode, langeb kokku kaitstud päritolunimetusega juustude „Queijos da Beira Baixa” tootmispiirkonnaga, kuhu kuuluvad omavalitsusüksused (concelhos) Belmonte, Castelo Branco, Fundão, Idanha-a-Nova, Mação, Oleiros, Penamacor, Proença-a-Nova, Sertã, Vila de Rei, Vila Velha de Ródão ja omavalitsusüksuse (concelho) Covilhã haldusüksused (freguesias) Aldeia de São Francisco, Aldeia do Souto, Barco, Boidobra, Casegas, Conceição, Covilhã, Dominguiso, Ferro, Orjais, Ourondo, Peraboa, Peso, Santa Maria, São Jorge da Beira, São Martinho, São Pedro, Sobral de São Miguel, Teixoso, Tortosendo, Vale Formoso ja Vales do Rio.

5. Seos geograafilise piirkonnaga

5.1. Geograafilise piirkonna eripära

Piirkonnale omane traditsiooniline ekstensiivne karjakasvatusmeetod on tihedasti seotud kohaliku kliima ja mullastikuga, mis mõjutavad märkimisväärselt söödakultuuride arengut. Piirkonna kliimat iseloomustavad kõrge keskmine temperatuur aasta lõikes, pikad, kuumad ja kuivad suved ning mahedad ja suhteliselt väheste sademetega talved, mil võib esineda härmatist. Üks valdavaid iseloomulikke jooni on kuivus, mis tuleb rohkem esile, kui minna põhjast lõunasse või läänest itta.

Liivase mullaga looduslikel rohumaadel kasvavad kõrge- ja kiirekasvulised kõrrelised heintaimed (Agrostis, Poa jne) ning toiteväärtuselt olulisemad üheaastased liblikõielised taimed (Ornitopus, Trifolium Cherleri, Trifolium Arvense jne). Graniidipõhise lahtise mullaga alasid katvatel rohumaadel kasvavad üheaastased väikesed heintaimed (Vulpia, Periballia) ning teatavad liblikõielised taimed, mille toiteväärtus on väike (Trifolium angustifolium, Trifolium Stellatum) ning mis on madalakvaliteedilised ja vähetootlikud. Hea veemahutavusega kiltkivimuldadega alade karjamaad on piisavalt kvaliteetsed ning seal kasvavad eelkõige ühe- ja mitmeaastased heintaimed (Lolium spp). Liblikõielised taimed on üldiselt kõrge toiteväärtusega (Tifolium spp ja Ornithopus).

Sellist mitmekesisust arvesse võttes on lihtne mõista, et toote „Requeijão da Beira Baixa” maine tuleneb osaliselt kohalike elanike päritud ja kogemustel põhinevast oskusteabest; eri teguritest, eelkõige aastaajast ja piimaandvatest loomatõugudest sõltuvatele suhteliselt vahelduvatele tooraineressurssidele, kasutatavale tehnoloogiale ja vadaku allikaks olevale juustuliigile tuginedes on õnnestunud säilitada toote kvaliteedi ja maitse ühtlane tase.

5.2. Toote eripära

Toote eripära ja iseloomulikud omadused tulenevad toorainest ja valmistusmeetodist, aga ka, nagu juba eespool mainitud, nende kohalike elanike oskusteabest, kes on varasematelt sugupõlvedelt päritud meetodeid ja teadmisi kasutades osanud toodet tänaseni säilitada.

„Requeijão da Beira Baixa” on toodetud ühe piirkonna juustude „Queijos da Beira Baixa” valmistamisel saadud vadakust. Vadakut nõrutatakse kalgendijäänuste eemaldamiseks, lisades vajaduse korral vett, kui piimale on lisatud soola. Seejärel kuumutatakse vadakut 80–90 °C juures ja segatakse seda pidevalt aeglaste liigutustega, kuni algab kalgendumine, mille käigus tõusevad pinnale kerged helbed. Temperatuuri alandatakse ja segamine jäetakse kuni keemispunktini pooleli; see etapp kestab 15–30 minutit. Koguse suurendamiseks ja tihkema massi saavutamiseks lisatakse vahetult enne keemahakkamist sageli veidi lamba- või kitsepiima. Seejärel tõstetakse mass vahukulbi abil kalgendumisnõust välja ja pannakse soovitava kuju, suuruse ja koostise saavutamiseks väikestesse peentest pajuvitstest punutud või plastikust korvidesse. Kõik nimetatud toimingud on välja kujunenud piirkonnas aastaid toimunud pideva valmistamistegevuse tulemusena. Tänu sellele on toote kuju, suurust ja massi koostist iseloomustavad omadused piirkonnale eriomased.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Toote „Requeijão da Beira Baixa” valmistamisel toorainena kasutatavate juustude „Queijos da Beira Baixa” tootmiseks ettenähtud lamba- ja kitsepiim peab pärinema üksnes geograafilises tootmispiirkonnas asuvatest loomakasvatusettevõtetest. Lubatud on traditsiooniline ekstensiivne loomakasvatusmeetod, mis põhineb väikesearvulistel karjadel. Loomad veedavad suurema osa päevast karjamaal ja naasevad õhtul lüpsmiseks lauta, kus nad veedavad vähemalt talvisel ajal ka ööd.

Loomad saavad peamiselt looduslikku sööta või piirkonna mullastiku- ja kliimatingimustega kohandunud aasataimedega täiustatud sööta. Söödataimede viljelemine heina tootmiseks ja loomade karjatamiseks on alati olnud kogu piirkonnas levinud tava. Seepärast toodavad piirkonnas karjatatavad lambad ja kitsed piima, mille omadused on seotud kohaliku keskkonna ja loomapidamistavadega.

Nimetatud geograafiliste ja inimtegurite tulemusena on välja kujunenud toote eripärased omadused. Koos põlvest põlve edasi antud valmistamismeetodi ja -oskustega on mainitud tegurid pannud aluse sellistele valmistamis- ja pakendamismeetoditele, mille abil õnnestub veel tänapäevalgi valmistada eristuvaid tooteid, mida tarbijad tunnevad ja oskavad päritolupiirkonna nimega seostada.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

http://www.dgadr.pt/images/docs/val/dop_igp_etg/Valor/CE_Requeijao_BB.pdf

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealust märkust 2.